
       הכנסת העשרים
מושב רביעי
<פרוטוקול מס' 910>
מישיבת ועדת הכספים
יום שני, כ"א בטבת התשע"ח (08 בינואר 2018), שעה 13:00
<סדר-היום:>
<1. צו מס הכנסה (קביעת תשלומים בעד שירותים או נכסים כהכנסה) (תיקון), התשע"ח–2017.>
<2. צו מס הכנסה (קביעת תשלומים בעד עיבוד יהלומים או בעד מסחר ביהלומים כהכנסה) (תיקון), התשע"ח–2017.>
נכחו:

<חברי הוועדה:> 
משה גפני – היו"ר
נאוה בוקר

אורן אסף חזן

אחמד טיבי

בצלאל סמוטריץ

מיקי רוזנטל
חברי הכנסת:
אכרם חסון

לאה פדידה
<מוזמנים:> 
	ברוך משולם
	–
	עוזר ראשי מחלקת חקיקה, רשות המסים, משרד האוצר

	ליאור בראל
	–
	מתמחה חקיקה, לשכה משפטית, רשות המסים, משרד האוצר

	שרית פלבר
	–
	משרד המשפטים

	דוד דהאן
	–
	יו"ר הארגונים החברתיים בכנסת


<ייעוץ משפטי: >
אייל לב-ארי
שגית אפיק
<מנהל הוועדה:>
טמיר כהן
<רישום פרלמנטרי:>
רונית יצחק
<1. צו מס הכנסה (קביעת תשלומים בעד שירותים או נכסים כהכנסה) (תיקון), התשע"ח–2017>
<2. צו מס הכנסה (קביעת תשלומים בעד עיבוד יהלומים או בעד מסחר ביהלומים כהכנסה) (תיקון), התשע"ח–2017>
<היו"ר משה גפני:>
אני פותח את הישיבה. ברוך, תסביר את הצו.
<ברוך משולם:>
צו מס הכנסה (קביעת תשלומים בעד שירותים או נכסים כהכנסה), הצו בעצם מכוח סעיף 164 לפקודה מטיל חובת ניכוי מס במקור על מי שעוסק בעיבוד יהלומים כהגדרת עיבוד יהלומים בצו. זאת אומרת, כל מי שעוסק בעיבוד יהלומים ומשלם כסף למישהו אחר מחויב לנכות מהתשלום זה סכום מסוים, 20% או 30%, זה משתנה, ואת הסכום הזה להעביר, בשל אותו אדם שהיה אמור לקבל את ההכנסה בשמו, לרשות המיסים.
<היו"ר משה גפני:>
יש פה מישהו מהיהלומים? 

<טמיר כהן:>
הם נרשמו, אבל לא נשארו.
<ברוך משולם:>
אבל אלו רק הטבות.

<היו"ר משה גפני:>
לא משנה.

<ברוך משולם:>
בשמחה. מה שאנחנו עושים, אנחנו מתקנים את התוספת. מה זה אומר תיקון של תוספת? אנחנו אומרים שאנחנו קובעים מחזור מסוים שרק ממנו והלאה אתה חייב לנכות. זאת אומרת, מי שהמחזור שלו יותר נמוך לא חייב לנכות מס.

<היו"ר משה גפני:>
תגיד את הסכומים.

<בצלאל סמוטריץ (הבית היהודי):>
16,900. אתם רוצים להשאיר את זה כמו ב-2017.

<ברוך משולם:>
רק עשינו פה איזשהו מידוד קטן למדד, ובעצם אחרי עיגול הסכומים אין פה שום שינוי יחסית לשנה הקודמת. אבל אם אנחנו לא נאשר את זה זה אומר שמהשקל הראשון כולם מחויבים לנכות, ואותו דבר נהיה גם בעד שירותים ונכסים. המחזור פה, בגלל שמדובר ביהלומים, הוא יחסית יותר גבוה.
<בצלאל סמוטריץ (הבית היהודי):>
למה דווקא המחזור הזה?
<ברוך משולם:>
אלו אומדנים שעשינו גם לגבי אלה שעוסקים בתחום, ואתה תכף תראה, יש קביעת תשלומים לגבי שירותים או נכסים. המחזורים שם יותר נמוכים ומשתנים, אם זה מלכ"ר או אם זאת חברה שמנהלת הנהלת חשבונות כפולה, זה משתנה בהתאם למקרה. זה פחות או יותר האומדן שממנו והלאה צריכים לנכות.
<היו"ר משה גפני:>
ממתי הצו הזה?
<בצלאל סמוטריץ (הבית היהודי):>
אבל יש לכם פה טעות.
<ברוך משולם:>
סליחה? לא, זאת לא טעות. אני תכף אסביר למה זאת לא טעות. הצו נכון לשנת 2018.
<היו"ר משה גפני:>
זאת אומרת, מ-1 בינואר 2018.

<ברוך משולם:>
מ-1 בינואר 2018, כן.

<בצלאל סמוטריץ (הבית היהודי):>
למה כתוב פה שנת המס 2016?
<ברוך משולם:>
אני אסביר. כי אנחנו קובעים כרגע את חובת ניכוי מס במקור בהתאם למחזור שלך. אנחנו רוצים לראות מה המחזור שלך. אנחנו עומדים בתחילת 2018.
<בצלאל סמוטריץ (הבית היהודי):>
האם ב-2016 הוא היה 16,900?
<ברוך משולם:>
בדיוק. אני אסביר לך. ב-2018 עוד אין לנו אפילו דוחות של 2017.

<בצלאל סמוטריץ (הבית היהודי):>
כן, הבנתי.

<ברוך משולם:>
כי חובת הגשת הדוחות תהיה רק בסוף אפריל. ולכן, הדוח היחיד שיש לנו כרגע זה רק 2016.

<היו"ר משה גפני:>
מה צריך להקריא?
<ברוך משולם:>
את הצו.

"צו מס הכנסה (קביעת תשלומים בעד עיבוד יהלומים
או בעד מסחר ביהלומים כהכנסה) (תיקון), התשע"ח–2017

בתוקף סמכותי לפי סעיף 164 לפקודת מס הכנסה, ובאישור ועדת הכספים 
של הכנסת, אני מצווה לאמור:

	תיקון התוספת 1.
	1
	בתוספת לצו מס הכנסה (קביעת תשלומים בעד עיבוד יהלומים או בעד מסחר ביהלומים כהכנסה), התשנ"ג–1992

בסופה יבוא:


	
	
	שנת המס                          המחזור בשקלים חדשים  

	
	
	  "2016                                       16,900,000"
    


<אייל לב-ארי:>
אתם צריכים סעיף תחילה?
<ברוך משולם:>
זה מדבר על כל שנת המס.
<אייל לב-ארי:>
אני יודע.

<היו"ר משה גפני:>
התחילה מ-1 בינואר 2018. בבקשה.

<ברוך משולם:>
והצו השני עוסק בדיוק באותו נושא, הוא חל על כל המשק, גם על המדינה, ולא רק על מי שעוסק בעיבוד יהלומים. עיבוד יהלומים זה צו ספציפי, והוא מגדיר חובת ניכוי מס במקור שממנה והלאה, סכום יותר גבוה, מחויבים לנכות. 
יש פה שלוש תוספות, שאחת מהן מתייחסת למלכ"רים; אחת מהן מתייחסת לחברות שמנהלות חשבונאות כפולה, בתור חברת בת שמחזור עסקיהם ביחד עולים על הסכום שקבוע בתוספת א'; ותוספת ב' זאת חברת בת שמחזור עסקיה לא עולה על הסכום הנקוב. יש שאלות? אני אקריא את הצו, ברשותכם.
"צו מס הכנסה (קביעת תשלומים בעד שירותים או נכסים כהכנסה)
(תיקון), התשע"ח–2017
בתוקף סמכותי לפי סעיף 164 לפקודת מס הכנסה, ובאישור ועדת הכספים של הכנסת, אני מצווה לאמור:

	
	
	

	תיקון תוספת א'   1.
	1
	בתוספת א' לצו מס הכנסה (קביעת תשלומים בעד שירותים או נכסים כהכנסה), התשל"ז–1977 (להלן - הצו העיקרי), בסופה יבוא:
השנה                        המחזור בשקלים חדשים


	
	
	"2016                               5,200,000"
  

	תיקון תוספת ב'   2.
	2
	בתוספת  ב'  לצו העיקרי, בסופה יבוא:


	
	
	השנה                        המחזור בשקלים חדשים


	
	
	"2016                              1,030,000"
                              

	תיקון תוספת ג'   3.
	          בתוספת ג' לצו העיקרי, בסופה יבוא:
 

	
	       השנה                        המחזור בשקלים חדשים


	
	       "2016                               3,200,000"
          


<אייל לב-ארי:>
גם התחילה 1 בינואר 2018?
<ברוך משולם:>
אותו דבר בדיוק, כן.

<בצלאל סמוטריץ (הבית היהודי):>
יש לי שאלה ליועץ המשפטי. אפשר בבקשה?

<היו"ר משה גפני:>
בבקשה.

<בצלאל סמוטריץ (הבית היהודי):>
האם אתה חותם על הפרשנות שלהם שאם לא מאשרים את הצו הזה אז חלה חובת ניכוי במקור מהשקל הראשון? מה פתאום. אם בחוק כתוב שחובת הניכוי תהיה מסעיף שייקבע בתוספת, אז אם לא נקבע סעיף אין חובת ניכוי בכלל. 
<אייל לב-ארי:>
נקבע. בתוספת נקבע.
<ברוך משולם:>
ברשותך, אני אתקן?

<בצלאל סמוטריץ (הבית היהודי):>
לא, יש לי יועץ משפטי שלי.

<ברוך משולם:>
אה, בשמחה.

<בצלאל סמוטריץ (הבית היהודי):>
אני לא סומך עליך, אתה של הממשלה. לדעתי זה לא הגיוני, לא כתוב שתהיה חובה מהשקל הראשון, אלא אם נקבע סכום מסוים לתוספת. כתוב שהחובה תהיה מהסכום הנקוב. אם אין סכום אז אין בכלל.
<ברוך משולם:>
לא. אם אני מחדד, אין בעיה, אני רק אפנה אותו - -
<היו"ר משה גפני:>
רגע, נשמע את היועץ המשפטי.

<ברוך משולם:>
- - יש גם תקנות וגם צו, ברשותך, והצו אומר שאתה צריך ללכת למחזור, לראות מה המחזור לאותה שנה, ושלוש שנים ברציפות המחזור שלך צריך לא לעלות על הגובה שקבוע שם. ולפיכך, הצו עצמו קובע שכל הכנסה חייבת. 
<אייל לב-ארי:>
הצו קובע את הסכומים.
<ברוך משולם:>
והסייג בסעיף 2 אומר: ובלבד שהסכום לא עלה. זאת אומרת, אם שנה אחת הסכום שלך עלה או שאין סכום אתה מהשקל הראשון מחויב לנכות.
<בצלאל סמוטריץ (הבית היהודי):>
לא. אני לא חושב שאם אני אלך לבית משפט היום כעוסק, ואני אגיד: תשמע, הכנסת לא אישרה את התקנות, עכשיו הפרשנות שלהם שאני צריך לנכות מהשקל הראשון? אני לא חושב שזה יהיה. מה פתאום. 
<ברוך משולם:>
תראה, סעיף 2א אומר - - -

<בצלאל סמוטריץ (הבית היהודי):>
להפך, יגידו להם: אדוני, חבר'ה, אתם תעשו את העבודה שלכם. הרי נקבע בצו ובתקנות שיש סכום מינימום שמתחת אליו לא מנכים, הסכום הזה חייב להיקבע בכל שנה. ודאי שכן, זה מה שאתה עושה פה עכשיו. 
<ברוך משולם:>
אין סכום מינימום, וסעיף 2א אומר: "על אף האמור בהגדרת "תשלומים בעד שירותים או נכסים", לא יראו בתשלומים בעד שירותים או נכסים" – ואז הוא אומר – אם שלוש שנים במצטבר הסכום שלך לא עלה על מה שקבוע בתוספת. אם אין תוספת והסכום שלך עלה על מה שקבוע בתוספת - - - 
<אייל לב-ארי:>
איזה 2? 2 בצו או 2 בזה?
<בצלאל סמוטריץ (הבית היהודי):>
לא. לא נכון. אם אין תוספת אז אתה לא יכול לייצר מנגנון לגביית מס. חבר'ה, מה פתאום.
<ברוך משולם:>
אנחנו חלוקים. זה עובד ככה מ-1977, ומ-1988 - - - 

<בצלאל סמוטריץ (הבית היהודי):>
לא, זה עובד ככה מ-1977 שאתה קובע תוספת. אני שואל מה יקרה אם אנחנו לא נאשר את התוספת, בסדר? ועכשיו אתה תנסה לחייב אנשים לנכות מס במקור מהשקל הראשון, ואחד הנישומים ילך לבית משפט. אני אומר לך באחריות, למרות שכמונו גם שופטים הם לא העפרונות הכי מחודדים, אף אחד לא יקבל את הפרשנות שלך שאתה גובה מהשקל הראשון. יגידו לך: אדוני, סליחה, המחוקק קבע שיש מינימום שמתחת אליו אתה לא גובה, אתה אמור את המינימום הזה לקבוע בכל שנה. לא קבעת אותו, אתה לא יכול לגבות.
<ברוך משולם:>
אנחנו חושבים שלא, כי הצו במפורש אומר שרואים את הכול מהשקל הראשון כחייב. 

<בצלאל סמוטריץ (הבית היהודי):>
לא. מה פתאום. אבל מייד אחר כך אותו צו כותב: ובתנאי שזה לא מתחת למינימום שנקבע בתוספת, ואתה חייב לקבוע מינימום בתוספת. זה לא וולונטרי, זה לא סמכות רשות, אם לא מתחשק לך אתה לא תקבע והוא יהיה חייב מהשקל הראשון. אז בשביל מה המחוקק בתוך הצו כתב שיש מינימום בתוספת? 

<ברוך משולם:>
המחוקק עמד בחובה - - -
<בצלאל סמוטריץ (הבית היהודי):>
המחוקק אמר שמנגנון הגבייה אומר שמי שהמחזור שלו נמוך מהתוספת לא חייב. זה אומר שאתה כשר אוצר חייב לקבוע מינימום בתוספת. 

<היו"ר משה גפני:>
בצלאל.

<בצלאל סמוטריץ (הבית היהודי):>
לא, כי אם אני צודק בזה אז אני לא הולך לאשר להם את זה. אני אצביע נגד, אז אתה צריך להביא רוב. אני חושב שאני צודק בפרשנות שלי.

<היו"ר משה גפני:>
המשמעות של מה שאתה אומר זה שאתה תיקח יהלומנים שמצבם לא - - -

<בצלאל סמוטריץ (הבית היהודי):>
את היהלומים אני אעשיר, אני מדבר על השני, למרות שאין הבדל בין שניהם. אבל אני אומר לך, גפני, הפוך, אתה לא מבין.

<היו"ר משה גפני:>
אבל מה זה?

<בצלאל סמוטריץ (הבית היהודי):>
אם אני לא אאשר מה שיקרה זה שהם לא יוכלו לגבות, הם לא יוכלו לחייב אף אחד לנכות במקור.

<היו"ר משה גפני:>
בסדר גמור.

<בצלאל סמוטריץ (הבית היהודי):>
אני אצביע נגד, אלא אם כן היועץ המשפטי יגיד שאני טועה, אבל לדעתי אני צודק. אז בוא נעשה משהו כזה, שהוא יבדוק, תביא את זה מחר.
<היו"ר משה גפני:>
המשמעות של העניין זה שגם אם יהיה ויכוח לגבי הנושא, להערכתי אם אין צו אז זה יהיה מהשקל הראשון, והם יוכלו - - - 

<בצלאל סמוטריץ (הבית היהודי):>
לא, לא.

<היו"ר משה גפני:>
בסדר, אני מכיר את תסמונת הראש הקטן בעניין הזה. אבל גם לדבריך, המשמעות של העניין שאותו אחד יצטרך ללכת לבית משפט כאשר יהיה לו ויכוח עם רשות המיסים.

<בצלאל סמוטריץ (הבית היהודי):>
לא, לא.

<היו"ר משה גפני:>
אז אתה מקשה עליו.
<בצלאל סמוטריץ (הבית היהודי):>
אני אומר לך שהם לא יגבו שקל אחד אם הם יודעים שזה לא יאושר, הם לא ייגבו מאף אחד שקל אחד מתחת למינימום הזה. אבל אני מבקש, מה אכפת לך לדחות את זה למחר, ושתהיה לי חוות דעת של היועץ המשפטי.
<היו"ר משה גפני:>
לא, לא. בשביל דבר כזה? זה לבזות את ועדת הכספים.
<בצלאל סמוטריץ (הבית היהודי):>
בשביל מה אנחנו מחזיקים פה יועץ משפטי כזה טוב?

<טמיר כהן:>
תקראי למישהו מהעוזרים.

<היו"ר משה גפני:>
מישהו מהעוזרים שלי שיבוא. משאירים אותי לבד.

<בצלאל סמוטריץ (הבית היהודי):>
ועוד מולי.
<היו"ר משה גפני:>
הכול בסדר.
<בצלאל סמוטריץ (הבית היהודי):>
מה אתה אומר? אני חושב שאני צודק, לא?

<אייל לב-ארי:>
אני קורא.
<ברוך משולם:>
תסתכל שם, ברשותך, מדובר על שלוש שנים במצטבר. זאת אומרת, מספיק שבשנה אחת לא פרסמנו.

<בצלאל סמוטריץ (הבית היהודי):>
זה לא משנה. אבל אתה חייב לפרסם, אין דבר כזה. הפרסום שלך הוא לא וולונטרי. אתה לא יכול להחליט שעכשיו אתה רוצה שלא יהיה מינימום בכלל, שהם יחייבו מהשקל הראשון. אתה יכול לא לפרסם כלום?

<ברוך משולם:>
אני יכול לפרסם אפס.

<בצלאל סמוטריץ (הבית היהודי):>
אבל אתה חייב לפרסם אפס, אתה לא יכול לא לפרסם. אם אתה לא מפרסם אתה לא יכול להפעיל את החוק. מה את אומרת? זה נראה לי אל"ף-בי"ת. עזבי שאת לא רוצה שאני אתקע את זה.
<שרית פלבר:>
זה לא עניין של לתקוע. עזוב את זה, אבל אני חושבת שכרגע הפרשנות שלך היא לא הפרשנות שמתבקשת מהסעיף, כי יש פה סייג, יש כלל ויש יוצא מן הכלל.

<אייל לב-ארי:>
או כל הכנסה - - -
<שרית פלבר:>
היוצא מן הכלל הוא - - - הגבייה בתוספת. ככל שאין, חל הכלל.
<בצלאל סמוטריץ (הבית היהודי):>
לא נכון. אבל once המחוקק מחייב אתכם לקבוע את החריג הזה בתוספת אתם חייבים לקבוע אותו, אי-אפשר להפעיל המנגנון בלעדיו. זה כמו שיש לנו חוקים שהתקנות מתנות את החוק לבד, ויש תקנות שלא מתנות את החוק. זה מתנה. 

<שרית פלבר:>
אבל אתה לא מבקש שנעביר את זה על אפס. יש הבדל בין לא לקבוע לבין להעמיד את זה על אפס.
<ברוך משולם:>
בדיוק.

<בצלאל סמוטריץ (הבית היהודי):>
לא, לכן אמרתי שאם אתם מעמידים על אפס, זו זכותכם, ואז מהשקל הראשון. אני מניח שפה לא נאשר לכם. גפני הוא סקטוריאלי, אולי הוא יאשר לכם, אנחנו לא נאשר. אבל אם אתם לא תקבעו אז לדעתי לא תוכלו להפעיל את זה. וזה, אגב, המנוף היחידי שלנו כוועדה, אחרת זה לא נותן לך שום שוט. 
נניח שאני עכשיו רוצה במלכ"רים, גפני, אני במלכ"רים רוצה להעלות את הסכום, בסדר? מתעללים בהם, מוצצים להם את המיץ, אני רוצה להעלות את הסכום. מבחינתו אם הוא לא מאשר את זה אז המשמעות היא שגובים מהשקל הראשון במלכ"רים, אז אין לי שום שוט, הוא מחזיק אותי בגרון, אני יכול ללכת הביתה, תעביר פה את הכול לבד. אם אני רוצה לייצר דיאלוג אמיתי ביני לבינם, זה אומר שגם לי צריך להיות say בעניין. כדי שיהיה לי say בעניין הזה אני לא יכול לאשר להם את זה כמו חותמת גומי. ואני חושב שאני צודק בפרשנות שלי, ואני רוצה שהיועץ המשפטי יאמר אם אני צודק או לא. 
<היו"ר משה גפני:>
אני רק מציע שתחייך כשאתה אומר את זה.
<בצלאל סמוטריץ (הבית היהודי):>
למה?

<היו"ר משה גפני:>
למה לא? זה עבדו את השם בשמחה.

<בצלאל סמוטריץ (הבית היהודי):>
את זה אני מוכן תמיד. 
<אייל לב-ארי:>
אנחנו בעצם נכנסים כאן לשאלה של ההסמכה של ההכנסה האחרת בסעיף 164. לגבי כל שאר הדברים, לכאורה, הניכוי הוא ניכוי מנדטורי. 
<בצלאל סמוטריץ (הבית היהודי):>
נכון.
<אייל לב-ארי:>
הסיפור כאן כרגע הוא בעצם על ההכנסה האחרת, ואנחנו עוסקים בעצם כבר בתקנות ובצו.
<בצלאל סמוטריץ (הבית היהודי):>
גפני, תביאו כמה כי גם אני עושה גיוס.

<היו"ר משה גפני:>
זה בסדר, תעשה על זה גיוס. לפגוע באנשים סתם. 

<בצלאל סמוטריץ (הבית היהודי):>
אני טוען שאני לא פוגע.

<היו"ר משה גפני:>
אתה פוגע בכל מקרה.
<בצלאל סמוטריץ (הבית היהודי):>
אני רוצה להוריד למלכ"רים.

<היו"ר משה גפני:>
אתה פוגע. 

<בצלאל סמוטריץ (הבית היהודי):>
סליחה, גפני, אני אומר לך לפרוטוקול, אני מבקש להעלות למלכ"רים את שכר המינימום בזה כדי להוריד את הנטל הרגולטורי מעל המלכ"רים.

<היו"ר משה גפני:>
תרשמו את זה לפרוטוקול, הוא פוגע, ואני מתנגד למלכ"רים.

<בצלאל סמוטריץ (הבית היהודי):>
אתה פועל נגד המלכ"רים.

<היו"ר משה גפני:>
הכול בסדר.

<בצלאל סמוטריץ (הבית היהודי):>
אני מזכיר לך שמלכ"רים אלו ישיבות, מלכ"רים אלו עמותות צדקה וחסד, מלכ"רים זה בתי כנסת. מה פתאום שהם יצטרכו - - -

<היו"ר משה גפני:>
אתה עושה נזק. לרשות המיסים יש - - - 

<בצלאל סמוטריץ (הבית היהודי):>
אם היועץ המשפטי יגיד שאני עושה נזק, אני אצביע בעד.

<היו"ר משה גפני:>
אבל אני אומר לך מה הנזק עוד לפני מה שהוא אומר.

<בצלאל סמוטריץ (הבית היהודי):>
לא נכון. אני אומר לך שהם לא יוכלו לגבות.

<היו"ר משה גפני:>
לרשות המיסים יש לשכה משפטית.

<בצלאל סמוטריץ (הבית היהודי):>
אני אומר לך שהם לא יוכלו לגבות. אני מתערב איתך. 

<היו"ר משה גפני:>
מאה אחוז. לרשות המיסים יש לשכה משפטית.
<בצלאל סמוטריץ (הבית היהודי):>
אם היועץ המשפטי של הוועדה יגיד שהם צודקים בפרשנות ואני גורם נזק, אני אצביע בעד. 

<היו"ר משה גפני:>
מאה אחוז.

<בצלאל סמוטריץ (הבית היהודי):>
אבל אז אל תזמין אותנו בבקשה יותר לדיונים ולתקנות כי אנחנו חותמת גומי, זה הכול. וזה מה שאתה עושה פה כל פעם. תביאו תקנות - - -
<היו"ר משה גפני:>
אבל אלו הטבות. אתה יודע שאני עוצר כאשר יש החמרות.
<בצלאל סמוטריץ (הבית היהודי):>
מה זה קשור? אז אני רוצה לתת הטבה. אני רוצה לעשות פה דיון.

<היו"ר משה גפני:>
אתה יודע את זה. מישהו פה חותמת גומי? אתה רוצה משהו אחר.
<בצלאל סמוטריץ (הבית היהודי):>
אבל אני רוצה עכשיו להעלות את המינימום למלכ"רים. למה שבתי כנסת יצטרכו להיות גובים של המדינה?
<היו"ר משה גפני:>
אתה רוצה משהו אחר, לא בתי כנסת ולא בטיח.
<בצלאל סמוטריץ (הבית היהודי):>
למה שבתי כנסת יצטרכו להיות גובים של המדינה ולהעביר מס במקור? מה פתאום. מחזורים כל כך קטנים, בקושי עושים משהו, גם צריכים להחזיק מנהל חשבונות, ולהחזיק כרטסת, ולעשות ניכוי מס במקור?
<ברוך משולם:>
ברשותך.

<היו"ר משה גפני:>
בבקשה, ברוך.

<ברוך משולם:>
אני גם אגיד שהסכום הזה גם מתואם עם מקדמות שהנישום צריך לשלם, ולכן אם אתה תוריד את זה פה מאוד יכול להיות ששר האוצר יחליט להעלות את סכום המקדמות שהוא צריך לשלם.
<בצלאל סמוטריץ (הבית היהודי):>
לא הבנתי, מה זה, אתה מאיים עלי?
<ברוך משולם:>
אני לא מאיים, אבל אני אומר לך שאנחנו מתבססים על תקציב שנתי של גבייה, אני צריך לראות כמה - - - 

<בצלאל סמוטריץ (הבית היהודי):>
אז קודם כול הוא כבר מודה שאת זה הוא לא יוכל לגבות, אז אני צודק.
<ברוך משולם:>
לא, לא, ממש לא.

<בצלאל סמוטריץ (הבית היהודי):>
אז הוא כבר אומר שהוא ייקח את הכסף ממקום אחר.
<ברוך משולם:>
אני אבהיר לפרוטוקול, העמדה שלנו שמהשקל הראשון זה חייב במס ואנחנו נגבה את זה, וגם הודענו לציבור מראש, אחד. 

<בצלאל סמוטריץ (הבית היהודי):>
טוב.

<ברוך משולם:>
שתיים, מעבר לזה, חובת ניכוי המס במקור בסוף היום היא משתלבת עם חובת הנישום בעצמו לשלם מקדמות מהמחזור שלו על בסיס שנים קודמות. כשמה שקורה, בסוף השנה כשהוא מגיש את הדוח הוא כמעט לא צריך לשלם מס, כי חלק כבר נגבה במס - - - 
<בצלאל סמוטריץ (הבית היהודי):>
אבל המקדמה היא לפי מה שהוא שילם בפועל שנה שעברה, מה זה קשור לתוספת?
<ברוך משולם:>
נכון, אז אני מסביר לך. החבות של המס, אתה מסכים איתי שהיא חבות שנתית בהתאם לפקודת מס הכנסה? 

<בצלאל סמוטריץ (הבית היהודי):>
נכון, ודאי.

<ברוך משולם:>
יפה. כדי שלא נעמוד בפני שוקת שבורה, גם כדי להסתמך על תקציב, ושיהיה לנו בשוטף גבייה ממיסים, וגם שהנישום בסוף השנה יצטרך לבוא ולשלם סכום אחד גדול, אנחנו מחייבים אותו א. במקדמות; ו-ב. אנחנו מחייבים ניכוי מס במקור. זאת אומרת, חלק מנוכה מס במקור, חלק הוא משלם מקדמות, ככה שבסוף השנה בדוח שהוא מגיש אין לו הרבה מס תוספת לשלם. מה שזה אומר שאם נניח לגישתך נבטל את חובת ניכוי המס במקור, הווה אומר שנצטרך להגדיל את המקדמות, כי אם לא בשוטף, אנחנו לא נגבה מיסים. רוב המס שנגבה, מיסים הישירים, הם מחובת המקדמות וניכוי מס במקור, אלא אם כן אתה בסוף היום מגיש דוח - - -
<בצלאל סמוטריץ (הבית היהודי):>
לא הבנתי, אתה עכשיו כן מאיים. אתה אומר, תשמע, אם הוא לא ייתן לי - - 

<ברוך משולם:>
אני לא מאיים. חס וחלילה, זה לא איום.

<בצלאל סמוטריץ (הבית היהודי):>
- - את הניכוי מס במקור, אתה תגבה את המס. סליחה, אתה תגבה את המס ממי שמקבל את הכסף ומוציא חשבונית ואמור לשלם את המס, ועוד כמה שירותי גבייה מבתי כנסת, עם כל הכבוד.
<ברוך משולם:>
מבחינת התפיסה זה סוג של ניכוי מס במקור שמאפשר גבייה שוטפת. זה נהוג לא רק - - -
<בצלאל סמוטריץ (הבית היהודי):>
אתה תגבה את אותו מס. במקום שבית הכנסת יהיה הגובה מס עבורך, אתה תגבה אותו ממי שעושה ניקיון ומקבל את הכסף ומהחשמלאי שמחליף את הנורה בבית הכנסת, ולא מהמלכ"ר.
<ברוך משולם:>
אני מבין שבתי הכנסת הוא הנושא, הוא ה-issue. 
<בצלאל סמוטריץ (הבית היהודי):>
המלכ"ר זה מה שמעניין אותי.

<ברוך משולם:>
לא, שנייה. אבל מעבר לזה אני אגיד לך שאותה חובה - - -

<בצלאל סמוטריץ (הבית היהודי):>
הכול מעניין. אני סקטוריאלי, לא כמו גפני.

<ברוך משולם:>
לזה אני לא אכנס.

<בצלאל סמוטריץ (הבית היהודי):>
אותי מעניינים ישיבות, בתי כנסת, עמותות חסד, מלכ"רים.

<ברוך משולם:>
אז אני אגיד לך שאותה חובה בדיוק גם חלה על המדינה, ואותה חובה בדיוק חלה גם על העירייה.

<בצלאל סמוטריץ (הבית היהודי):>
אבל מהמדינה פחות אכפת לי. ההפך, שהמדינה תהיה גובה מס זה בסדר גמור, לא שבתי הכנסת והישיבות. 

<ברוך משולם:>
ולכן למלכ"רים נקבע סכום יותר גבוה. בסדר? יש סכום ספציפי שבדקנו - - - 

<בצלאל סמוטריץ (הבית היהודי):>
אני אודיע לך אם אני רוצה להגדיל אותו עוד קצת. אני מכיר את המחזורים, אני בא מהעולם הזה, והסכום הזה הוא נמוך מאוד.
<ברוך משולם:>
תראה, לפי אומדנים שנעשו נראה לנו שלמלכ"ר זה מחזור שהוא מכובד, שעד אליו לא צריך לנכות מס במקור. ותיקח בחשבון בסוף היום שזה לא מס שהמלכ"ר אמור לשלם, זה סכום שבמקום שהוא מעביר ישירות - - -
<בצלאל סמוטריץ (הבית היהודי):>
ברור, אתה רק הופך אותו לגובה מס שלך, והוא צריך היום להחזיק הנהלת חשבונות ורואה חשבון, ואת כל הביורוקרטיה אתה עושה הפוך.
<ברוך משולם:>
רואה חשבון והנהלת חשבונות הוא בכל מקרה מחויב להחזיק, הוא מגיש דוח. 
<בצלאל סמוטריץ (הבית היהודי):>
תאמין לי, אני בא מהעולם הזה, אני יודע מה זה ניכוי מס במקור, אני יודע מה זה מטיל עליו. והרי מאותה סיבה שאתה רוצה את זה, אתה רוצה שהוא יעשה את הכאב ראש במקומך, אז אני רוצה שאתה תעשה את כאב ראש ולא הוא. 

<ברוך משולם:>
לא, ממש לא. הוא מעביר לי את המקדמה, אני בסוף היום יושב מול הנישום ובודק אם ההכנסות והדיווחים אמיתיים או לא. כל מה שהוא עושה - - - 
<בצלאל סמוטריץ (הבית היהודי):>
אבל מישהו גבה ממך כבר בינואר את הכסף, ואתה משתמש בו בסוף כגובה מס. בסדר, נו, כל המנגנון של ניכוי מס במקור הוא כזה.
<ברוך משולם:>
אבל ככה עובדת כל גביית המיסים במשק. אם אתה רוצה לשנות את השיטה - - -
<בצלאל סמוטריץ (הבית היהודי):>
מה אתה אומר? מה דעתך בעניין?

<אייל לב-ארי:>
כרגע רק מקריאה שטחית, אם בהנחה שבעצם אנחנו רוצים גם להגדרה של תשלומים בעד שירותים או נכסים, ובעצם על הסייג בסעיף 2א, ניקח לדוגמה בעצם את 2א(1), ובהנחה שבעצם מדובר על אם נגיד אפס ב-2016 - - - 

<בצלאל סמוטריץ (הבית היהודי):>
לא אפס. אין צו. אם הוא אפס אז זה מותר לו. 

<היו"ר משה גפני:>
אין צו.

<בצלאל סמוטריץ (הבית היהודי):>
אין תוספת.
<אייל לב-ארי:>
אין צו?

<בצלאל סמוטריץ (הבית היהודי):>
כן.

<ברוך משולם:>
צו יש, עדכון לתוספת אתה אומר שאין.

<בצלאל סמוטריץ (הבית היהודי):>
אין עדכון לתוספת. ממילא זה אומר שאין - - -

<ברוך משולם:>
לא, צו יש. אם לא ביטלת את הצו, אז צו קיים.

<בצלאל סמוטריץ (הבית היהודי):>
אין עדכון לתוספת. אם הוא יכתוב אפס זאת זכותו.
<אייל לב-ארי:>
אתה אומר נגיד שיש שתיקה ל-2016.
<בצלאל סמוטריץ (הבית היהודי):>
אני טוען שהמחוקק אמר לך שאתה חייב לקבוע מינימום בתוספת, אם אתה לא קובע אתה לא יכול, כי אין לך מנגנון לגביית מס. אתה לא יכול לייצר מנגנון סלקטיבי, אחרת הוא יכול תיאורטית פשוט להביא אפס, אנחנו לא נאשר, הוא יגיד: אין בעיה, מהשקל הראשון. המחוקק חייב אותו לקבוע מינימום. אם הוא לא קובע מינימום, הוא לא יכול לגבות. 

<אייל לב-ארי:>
צריך לבדוק באמת את השאלה הזאת.
<ברוך משולם:>
תסתכל, בסעיף (1) כתוב: "אם בכל אחת משלוש שנות המס שקדמו לשנת המס שלפני שנת המס שבה משתלם התשלום לא עלה מחזור עסקיהם על הסכום הנקוב בתוספת". אם הוא לא מפרסם את זה - - -

<אייל לב-ארי:>
זה צריך גם להיות בקוהרנטיות עם 2א.
<ברוך משולם:>
וזה החריג בעצם. 

<אייל לב-ארי:>
סייג.

<ברוך משולם:>
ולכן מבחינתנו הוא חייב מהשקל הראשון.

<אייל לב-ארי:>
בסדר, על הכלל ועל הסייג ביחד, ואז השאלה מה פה מבחינתכם - - -

<בצלאל סמוטריץ (הבית היהודי):>
המחוקק שם סייג, אתה לא יכול להגיד: אני מתעלם מהסייג ועובד רק על הכלל, אין דבר כזה, מה פתאום, זה לא עובד. הם באים לפגוע כאן בבתי כנסת, בישיבות, אני לא הולך לתת להם דבר כזה, אני לא אסכים בשום פנים ואופן.
<נאוה בוקר (הליכוד):>
באמת?

<בצלאל סמוטריץ (הבית היהודי):>
אתה עושה גיוס, גפני?

<היו"ר משה גפני:>
אני עושה. אם לא יהיה אז לא. יש צו.
<בצלאל סמוטריץ (הבית היהודי):>
בוא נעבור לנושא הבא בסדר-היום. 

<היו"ר משה גפני:>
לא, לא. יש צו של רשות המיסים שקובע בשלושה – אתה יודע מה, ברוך, אולי – לא, לא צריך – אם לא מאשרים את הצו הזה המשמעות, למשל, שיהלומנים יצטרכו לדווח מהשקל הראשון. 

<בצלאל סמוטריץ (הבית היהודי):>
לא נכון. הרי אני טענתי הפוך והיועץ המשפטי לא אמר לך מה נכון.

<היו"ר משה גפני:>
יצטרכו לדווח מהשקל הראשון.

<בצלאל סמוטריץ (הבית היהודי):>
 אני טוען שהפוך, הם לא יצטרכו לדווח בכלל. אם לא יהיה צו הם לא יצטרכו לדווח בכלל.
<ברוך משולם:>
יצטרכו לנכות מס במקור מהשקל הראשון.

<בצלאל סמוטריץ (הבית היהודי):>
זה ויכוח פרשני. הוא טוען ככה, אני חושב אחרת, היועץ המשפטי של הוועדה עוד לא הכריע. אני רוצה שהוא ייתן חוות דעת, עד אז אני נגד.
<היו"ר משה גפני:>
הצו אומר שעד סכום מסוים לא יצטרכו דיווח.

<בצלאל סמוטריץ (הבית היהודי):>
ניכוי מס במקור.

<היו"ר משה גפני:>
זה מה שהצו הזה אומר. אם לא יהיה את הצו יצטרכו לדווח מהשקל הראשון, את זה אומרת רשות המיסים, את זה אומרת הממשלה, זה הצו. זה שבצלאל נכנס פה למאבק על העניין הזה אני מבין, יש לו משהו אחר בראש. 
<בצלאל סמוטריץ (הבית היהודי):>
מה פתאום. למה אתה סתם - - -

<היו"ר משה גפני:>
זה הצו. אני לא מתאבד על הצו הזה. לא אז לא, אבל המשמעות של העניין הוא נזק לנושא.

<בצלאל סמוטריץ (הבית היהודי):>
ממש לא.

<היו"ר משה גפני:>
פשוט נזק. את רוצה להצביע נגד? תגידי, אני לא אביא להצבעה בצורה הזאת.
צו מס הכנסה (קביעת תשלומים בעד שירותים או נכסים כהכנסה) (תיקון), התשע"ח–2017, מי בעד אישור הצו? ירים את ידו.
<בצלאל סמוטריץ (הבית היהודי):>
רגע, אני מבקש התייעצות סיעתית, רק שנייה, לפני ההצבעה.
<היו"ר משה גפני:>
אני באמצע ההצבעה. 

<אחמד טיבי (הרשימה המשותפת):>
לא. באמצע הצבעה. הייתה הצבעה. 
<בצלאל סמוטריץ (הבית היהודי):>
חשבתי שאתה מקריא. אני מבקש התייעצות סיעתית. 

<היו"ר משה גפני:>
הקריאו. 
<אחמד טיבי (הרשימה המשותפת):>
הקריאו.

<היו"ר משה גפני:>
מי בעד אישור הצו? 

<בצלאל סמוטריץ (הבית היהודי):>
אתה לא אמרת שאתה הולך להצבעה.

<היו"ר משה גפני:>
מי נגד?

הצבעה

בעד – 3
נגד – אין
נמנעים – אין
צו מס הכנסה (קביעת תשלומים בעד שירותים או נכסים כהכנסה) (תיקון), התשע"ח–2017, אושר.

<בצלאל סמוטריץ (הבית היהודי):>
אתה לא אמרת שאתה הולך להצבעה, גפני, אני מבקש התייעצות סיעתית.
<היו"ר משה גפני:>
הצו אושר. 
<בצלאל סמוטריץ (הבית היהודי):>
תשמע, עשית עכשיו דבר - - -

<היו"ר משה גפני:>
הסעיף עבר.

<בצלאל סמוטריץ (הבית היהודי):>
עשית דבר – אני רוצה ייעוץ משפטי.

<אחמד טיבי (הרשימה המשותפת):>
הוא פעל לפי הפרוטוקול.
<בצלאל סמוטריץ (הבית היהודי):>
הוא אמר שהוא מצביע? 

<אייל לב-ארי:>
הוא הקריא את הצו.

<בצלאל סמוטריץ (הבית היהודי):>
הוא אמר שהוא הולך להצביע?

<היו"ר משה גפני:>
כן.

<בצלאל סמוטריץ (הבית היהודי):>
אני הייתי בטוח שהוא מקריא את הצו. הוא אמר שהוא הולך להצביע? 

<היו"ר משה גפני:>
הקראתי קודם.
<בצלאל סמוטריץ (הבית היהודי):>
מותר לי התייעצות סיעתית. אל תעשו דבר כזה, אל תשברו גם את הכללים.
<היו"ר משה גפני:>
בסדר. התייעצות סיעתית, בבקשה.
<בצלאל סמוטריץ (הבית היהודי):>
אני מבקש התייעצות סיעתית.

<היו"ר משה גפני:>
תגיד לי, אתה רוצה לא לאשר צווים מהסוג הזה?

<בצלאל סמוטריץ (הבית היהודי):>
אני מבקש התייעצות סיעתית לפני ההצבעה.

<מיקי רוזנטל (המחנה הציוני):>
תגיש רוויזיה.

<בצלאל סמוטריץ (הבית היהודי):>
אני אגיש רוויזיה. אני מבקש התייעצות סיעתית.

<מיקי רוזנטל (המחנה הציוני):>
הצביעו כבר.
<בצלאל סמוטריץ (הבית היהודי):>
לפני ההצבעה.
<מיקי רוזנטל (המחנה הציוני):>
אבל לא.

<בצלאל סמוטריץ (הבית היהודי):>
לא התריעו. אתה תגיד שאתה הולך להצבעה. אתה לא יכול להתחיל להקריא משפט, אין דבר כזה.
<אחמד טיבי (הרשימה המשותפת):>
גפני, אתה הצבעת, אתה לא יכול לבטל, שהוא יגיש רוויזיה. 
<בצלאל סמוטריץ (הבית היהודי):>
הוא לא הצביע. 

<אחמד טיבי (הרשימה המשותפת):>
תגיש רוויזיה. 

<בצלאל סמוטריץ (הבית היהודי):>
אני אגיש רוויזיה בכל מקרה.

<אחמד טיבי (הרשימה המשותפת):>
כן, תגיש רוויזיה. 

<בצלאל סמוטריץ (הבית היהודי):>
נחמד שאתה מצביע, זה טוב. תוציא כותרת עכשיו שגפני עם אחמד טיבי, זה בסדר גמור. 

<אחמד טיבי (הרשימה המשותפת):>
אבל זה לא חדש.

<היו"ר משה גפני:>
לא הבנתי. מה 13:25? לא, אבל אנחנו הצבענו, אני לא יכול. 

<בצלאל סמוטריץ (הבית היהודי):>
מיקי, זה נורא נחמד העבודה שלכם איתו, זה נהדר, שאנחנו באופוזיציה נגד, ואתם באים להפיל את האופוזיציה, זה נהדר, בלי שאתה יודע על מה מדובר.
<מיקי רוזנטל (המחנה הציוני):>
קודם כול, אני מצביע עניינית.

<בצלאל סמוטריץ (הבית היהודי):>
אני מבקש התייעצות סיעתית.
<היו"ר משה גפני:>
אתה לא יכול. אתה יכול על הסעיף הבא.
<בצלאל סמוטריץ (הבית היהודי):>
אתה לא אמרת שאתה הולך להצביע. 

<היו"ר משה גפני:>
אמרתי שאני הולך להצביע. 

<בצלאל סמוטריץ (הבית היהודי):>
אתה לא אמרת שאתה הולך להצביע. 

<היו"ר משה גפני:>
צו מס הכנסה - - -
<בצלאל סמוטריץ (הבית היהודי):>
רגע, שנייה, עכשיו אני רוצה התייעצות סיעתית.

<היו"ר משה גפני:>
אתה מגיש רוויזיה?
<בצלאל סמוטריץ (הבית היהודי):>
אני מגיש רוויזיה, ואני מבקש התייעצות סיעתית לפני ההצבעה השנייה. 

<היו"ר משה גפני:>
מאה אחוז.
<בצלאל סמוטריץ (הבית היהודי):>
חמש דקות. 
<היו"ר משה גפני:>
בסדר. אבל אני עוד לא התחלתי את הסעיף הבא.

<בצלאל סמוטריץ (הבית היהודי):>
למה? מדובר פה עכשיו על - - -
<היו"ר משה גפני:>
על זה לא תהיה התייעצות סיעתית.

<בצלאל סמוטריץ (הבית היהודי):>
שנייה, על מה הצבעת עכשיו?

<היו"ר משה גפני:>
הצבעתי על צו מס הכנסה - - -

<בצלאל סמוטריץ (הבית היהודי):>
של היהלומים?

<היו"ר משה גפני:>
לגבי עיבוד יהלומים.

<בצלאל סמוטריץ (הבית היהודי):>
יפה. אז אני הגשתי על זה רוויזיה. 

<היו"ר משה גפני:>
כן.

<בצלאל סמוטריץ (הבית היהודי):>
עכשיו אני מבקש התייעצות סיעתית לפני שאתה מצביע על השני.
<היו"ר משה גפני:>
בסדר.
<בצלאל סמוטריץ (הבית היהודי):>
אחרי התשלומים. 

<היו"ר משה גפני:>
אבל קודם שיסבירו, נשמע על מה אתה מבקש התייעצות סיעתית.

<בצלאל סמוטריץ (הבית היהודי):>
הסבירו כבר, מה אתה רוצה? את שניהם הקריאו ואת שניהם הסבירו.
<היו"ר משה גפני:>
לא. 

<בצלאל סמוטריץ (הבית היהודי):>
ודאי שכן.

<אייל לב-ארי:>
לא, לא. גפני אתם הצבעתם קודם על התשלומים, את זה הקראתם קודם.

<בצלאל סמוטריץ (הבית היהודי):>
סלח לי, גפני, אתה אפילו לא יודע על מה הצבעת. ברצינות, נו.
<היו"ר משה גפני:>
לא, זה לא. 

<בצלאל סמוטריץ (הבית היהודי):>
את שניהם הסבירו ואת שניהם הקריאו. גפני, יש פה פרוטוקול, את שניהם הסבירו ואת שניהם הקריאו, מה אתה רוצה?
<טמיר כהן:>
הסבירו את היהלומים.

<בצלאל סמוטריץ (הבית היהודי):>
את שניהם הסבירו, טמיר, נו, ברצינות. את שניהם הסבירו ואת שניהם הקריאו, מה. הישיבות, מה זה קשור ליהלומים? 

<היו"ר משה גפני:>
צו מס הכנסה (קביעת תשלומים בעד שירותים או נכסים כהכנסה), אתה יכול להגיד מהר, אני מבין שזה אותו דבר.
<ברוך משולם:>
כן, זה אותו דבר. 

<היו"ר משה גפני:>
ואז הוא מבקש התייעצות סיעתית.

<בצלאל סמוטריץ (הבית היהודי):>
אתה הסברת והקראנו.

<ברוך משולם:>
זה אותו דבר גם כן.

<טמיר כהן:>
הוא הסביר את זה. 

<היו"ר משה גפני:>
הוא לא הסביר, נו.

<בצלאל סמוטריץ (הבית היהודי):>
הוא הסביר והקריא, חבר'ה. אתה ישנת, נו, ברצינות. הוא הסביר והקריא, נו.
<היו"ר משה גפני:>
את זה גם הקראת?

<ברוך משולם:>
כן.
<אייל לב-ארי:>
הוא הקריא.

<בצלאל סמוטריץ (הבית היהודי):>
אני מבקש התייעצות סיעתית, על זה הגשתי רוויזיה. 
<היו"ר משה גפני:>
בסדר, התייעצות סיעתית, חמש דקות. 

<(הישיבה נפסקה בשעה 13:22 ונתחדשה בשעה 13:25.)>
<בצלאל סמוטריץ (הבית היהודי):>
בסדר, אנחנו התייעצנו.
<היו"ר משה גפני:>
באמת?

<בצלאל סמוטריץ (הבית היהודי):>
כן.

<היו"ר משה גפני:>
אני הולך גם להתייעץ. הפסקה עד 13:45. 

<בצלאל סמוטריץ (הבית היהודי):>
באמת?

<היו"ר משה גפני:>
כן, אני צריך גם להתייעץ. 

<בצלאל סמוטריץ (הבית היהודי):>
טוב.

<(הישיבה נפסקה בשעה 13:25 ונתחדשה בשעה 13:51.)>
<היו"ר משה גפני:>
רבותי, אני מחדש את הישיבה. מה שנמצא על סדר-היום אלו שני צווים ותקנות. הצווים האלה הם צווים שעוזרים לאנשים, גם צו מס הכנסה (קביעת תשלומים בעד עיבוד יהלומים), רבותי, שהמשמעות של העניין זה שאם הצו לא יאושר יכול להיות מצב שבו אנשים יחויבו בדין וחשבון מהשקל הראשון. זאת תמונת המצב אם לא יאשרו את הצו הזה. 
הצו השני מדבר על אותו דבר, על קביעת תשלומים בעד שירותים ונכסים כהכנסה. הסבירו את הצו הזה, הקריאו אותו. אם רוצים לעכב את זה, אז תגידו לי לעכב. 

<בצלאל סמוטריץ (הבית היהודי):>
אתה יודע שהמפתחות בידיים שלך, אל תגלגל את זה עלינו. 

<יואב בן צור (ש"ס):>
הניירות של הצו, של החוק. 
<אורן אסף חזן (הליכוד):>
מי מבקש את הצו?
<היו"ר משה גפני:>
הממשלה.
<אורן אסף חזן (הליכוד):>
הממשלה מבקשת את הצו?

<היו"ר משה גפני:>
כן.

<אורן אסף חזן (הליכוד):>
מה המשמעות של אי מעבר הצו עכשיו?
<היו"ר משה גפני:>
המשמעות של העניין שעלולים לחייב את כל מי שעוסק בעיבוד יהלומים ובשירותים לדווח מהשקל הראשון, והצו הזה מונע את זה.

<בצלאל סמוטריץ (הבית היהודי):>
ממש לא. לא. גפני, סליחה, אתה לא אומר את אמת, נו.

<היו"ר משה גפני:>
זה הצו.
<בצלאל סמוטריץ (הבית היהודי):>
בלי זה אי-אפשר יהיה לגבות בכלל, זה רק מיטיב עם האזרחים. הם ישברו את הראש.

<אורן אסף חזן (הליכוד):>
בלי זה אי-אפשר לגבות בכלל?

<בצלאל סמוטריץ (הבית היהודי):>
ודאי, בגלל שהצו קובע סכום.
<היו"ר משה גפני:>
ברוך, בבקשה, תסביר עוד הפעם.

<ברוך משולם:>
אני אסביר.
<אורן אסף חזן (הליכוד):>
מה המשמעות של הצו? אני רוצה לדעת אם הצו לא עובר מה המשמעות.
<בצלאל סמוטריץ (הבית היהודי):>
גפני, אתה יודע מצוין שהמפתח בידיים שלך, הוא בידיים של - - -
<היו"ר משה גפני:>
אני קורא לך לסדר פעם ראשונה.
<ברוך משולם:>
גם צו שירותים ונכסים וגם עיבוד יהלומים, שניהם עוסקים באותו נושא מכוח סעיף 164 לפקודה. הסעיף מטיל חובה לנכות מס במקור מהתשלום מהשקל הראשון. once קבעתי שזאת הכנסה, אם אני משלם לך אני צריך מהשקל הראשון לנכות 20% עד 30%, להעביר את זה לרשות המיסים, ובסוף שנה זה משמש מקדמה על חשבון - - -
<אורן אסף חזן (הליכוד):>
אם זה לא עובר?
<ברוך משולם:>
אם זה לא עובר העמדה שלנו שמהשקל הראשון אתה חייב לנכות מס במקור.
<אורן אסף חזן (הליכוד):>
מה ההבדל? זה מה שאמרת הרגע.
<ברוך משולם:>
לא, אם זה כן עובר אני נותן רף שרק ממנו והלאה אתה חייב לנכות. זאת אומרת, יש פה רף של 5.2 מיליון. אם המחזור שלך - - -
<בצלאל סמוטריץ (הבית היהודי):>
תראה איך הוא דופק ישיבות, איך הוא דופק מלכ"רים, עמותות חסד, עמותות רווחה צריכות להיות הגובות מס הכנסה של המדינה? מה זה 5.2 מיליון? "עזר מציון", כל ההוסטלים, כולם צריכים עכשיו להיות עובדים שלו - - - 
<ברוך משולם:>
זה מתנהל ככה מ-1977.
<בצלאל סמוטריץ (הבית היהודי):>
יכול להיות.
<ברוך משולם:>
והעמדה שלנו שהם ינכו אותו.
<אורן אסף חזן (הליכוד):>
זה לא אומר שזה נכון.
<בצלאל סמוטריץ (הבית היהודי):>
אני רוצה להעלות פה את התקרה, שכל העמותות הקטנות לא יצטרכו - - -
<אורן אסף חזן (הליכוד):>
מה העמדה שלכם לגבי העלאת התקרה?

<ברוך משולם:>
לא העלינו. חס וחלילה.

<אורן אסף חזן (הליכוד):>
אנחנו רוצים להעלות.

<ברוך משולם:>
התקרה הזאת מתואמת גם עם מקדמות שהם חייבים לשלם, שכבר קבענו אותן והם משלמים, ומבחינתנו - - -
<אורן אסף חזן (הליכוד):>
זה לא מה ששאלתי. אם אני רוצה להעלות?
<ברוך משולם:>
מבחינתנו זה משנה את גביית המס וגם תהיה לכם בעיה - - - 
<אורן אסף חזן (הליכוד):>
בכמה?
<ברוך משולם:>
אומדנים כרגע אין לי, אבל זה ישפיע על כל המשק.

<אורן אסף חזן (הליכוד):>
מתי תוכל להביא לנו אומדנים? אתה יודע, יש הבדל אם אנחנו מדברים על זוטות או על מיליארדים.

<ברוך משולם:>
אני יכול לבקש מהמחלקה הכלכלית לעשות, אנחנו מדברים פה על מיליארדים. וגם בעיה בתזרים תשלומים - - -
<בצלאל סמוטריץ (הבית היהודי):>
אתה מבין מה הוא אומר לך. נו, מיליארדים. 

<אורן אסף חזן (הליכוד):>
להעלות מחמש לשמונה או לעשר - - -

<ברוך משולם:>
בוודאי, בוודאי. 

<בצלאל סמוטריץ (הבית היהודי):>
הרי אתה תגבה את המס הזה, נו, ברצינות. כל המס הזה ייגבה הרי, זה לא שהמס לא ייגבה. 

<היו"ר משה גפני:>
אבל, בצלאל, אתה לא קיבלת רשות דיבור.
<ברוך משולם:>
זו בעיה מימונית. אני צריך מחר בבוקר להביא כסף לשלם משכורות. 

<אורן אסף חזן (הליכוד):>
אני שואל עוד פעם, אם עכשיו אנחנו מחליטים שלא להעביר את הצו – יסלח לי כבוד היושב-ראש שאני מתפרץ לדלת פתוחה.
<היו"ר משה גפני:>
כן, השאלה.
<אורן אסף חזן (הליכוד):>
אם אנחנו עכשיו מחליטים שלא להעביר את הצו, המשמעות היא שאתם לא יכולים לגבות? 
<ברוך משולם:>
העמדה הרשמית שלנו שאנחנו ממשיכים - - -
<אורן אסף חזן (הליכוד):>
לא עמדה. מה המשמעות? העמדה לא רלוונטית. 

<ברוך משולם:>
כמו שאני מפרש את זה, אנחנו ממשיכים לגבות כרגיל. ולא רק זה - - -
<אורן אסף חזן (הליכוד):>
כמו שאתם גובים היום.
<ברוך משולם:>
לא ממש לא, מהשקל הראשון.

<שגית אפיק:>
לא, מהשקל הראשון אתם תגבו.
<ברוך משולם:>
אין פטור, הניכוי יהיה מהשקל הראשון.

<בצלאל סמוטריץ (הבית היהודי):>
אין דבר כזה, תסלחו לי, זה קשקוש מארץ הקשקושים. 

<אורן אסף חזן (הליכוד):>
למה? תסביר לי.
<בצלאל סמוטריץ (הבית היהודי):>
גפני יוציא אותי. אני יכול להסביר לו רגע למה?

<היו"ר משה גפני:>
תסביר.
<בצלאל סמוטריץ (הבית היהודי):>
מה ששאלתי גם, ואני חושב שתסכימו איתי. החוק קובע מנגנון כזה, אתה צריך לנכות במקור, ובלבד, החוק קובע ששר האוצר חייב, באישור הוועדה, לקבוע בצו סכום מינימלי שמתחת אליו אי-אפשר לגבות. 
<שרית פלבר:>
הוא לא כותב חייב.
<בצלאל סמוטריץ (הבית היהודי):>
בוודאי שכן. מכיוון שהמחוקק קבע את מנגנון המינימום, אז אם אתם לא תקבעו מנגנון, אם תכתבו אפס בצד, אז מהשקל הראשון יחייבו. אם אתם לא קובעים מנגנון אתם לא יכולים לגבות מס. אין דבר כזה. אחרת אתה מעקר את - - -
<היו"ר משה גפני:>
רבותי, הבנו. 

<אורן אסף חזן (הליכוד):>
מה אומרת היועצת המשפטית?

<היו"ר משה גפני:>
בבקשה.

<אורן אסף חזן (הליכוד):>
זה נכון מה שהוא מסביר?

<שגית אפיק:>
לא. זה לא מדויק. אתה רוצה להסביר?

<אייל לב-ארי:>
נלך באמת לסעיף ההסמכה, לסעיף 164, יש ברישה בעצם סוגי תשלומים שלגביהם הכלל הוא ניכוי במקור.
<היו"ר משה גפני:>
זה לא נושאים כל כך חשובים. 

<בצלאל סמוטריץ (הבית היהודי):>
ציפיתי ממנו להילחם על הישיבות, על העמותות, זה לא מעניין אותו.
<אייל לב-ארי:>
בהמשך יש אפשרות גם לשר האוצר או של כל הכנסה אחרת ששר האוצר, באישור ועדת הכספים, קבע לכך בצו, ינכה בשעת התשלום, בעצם המשלם ינכה קביעת תשלומים מהתשלום את הסכום שמשתלם לניכוי מס במקור. מכוח בעצם סעיף 164 נקבע גם צו מס ההכנסה (בעד שירותים או נכסים כהכנסה), שם נקבעו בהגדרה מה זה תשלומים בעד שירותים או נכסים, שזה בעצם ההכנסה האחרת שהתווספה מכוח ההסמכה בסעיף 164. זה הכלל. הכלל הזה נקבע בסעיף הגדרה. 
סעיף 2א קבע סייג שאומר מה לא ייחשב בעצם תשלומים בעד שירותים או נכסים, שאם הוא לא נחשב אין חובת ניכוי במקור על המשלם. נקבע בסעיף 2א בסייג מנגנון של ממוצע. 
<בצלאל סמוטריץ (הבית היהודי):>
שלוש שנים.
<אייל לב-ארי:>
שלוש שנות המס שקדמו לשנת המס שלפני שנת המס שבה משתלם התשלום. 
<לאה פדידה (המחנה הציוני):>
במה הוא טעה? לא הבנתי במה הוא טעה.

<אייל לב-ארי:>
שואל בעצם חבר הכנסת סמוטריץ מה קורה אם ב-2016 לא נקבע סכום, יש שתיקה, לא נקבע סכום, שתיקה.
<היו"ר משה גפני:>
אין צו.

<אייל לב-ארי:>
השאלה היא בעצם שאלה כפולה, אחד, איך מחשבים את המיצוע, כי אנחנו עדיין נמצאים בשנים - - -
<שגית אפיק:>
הממוצע של שלוש השנים.
<אייל לב-ארי:>
ממוצעים של שלוש השנים.

<אורן אסף חזן (הליכוד):>
אחורה.

<אייל לב-ארי:>
האם הממוצע הוא על 2016, 2015 ו-2014, או שבגלל השתיקה הממוצע אפשרי רק על 2015 ו-2014, זה אחד. דבר שני, מה קורה אם יש שתיקה לאורך השנים. לגבי שתיקה לאורך השנים, איך שאנחנו קוראים ומבינים, בעצם הסייג אם כך לא נכנס לתוקף. 
<שגית אפיק:>
חוזרים לכלל, אין סייג.
<בצלאל סמוטריץ (הבית היהודי):>
אבל אין דבר כזה.

<אייל לב-ארי:>
זאת אומרת שאנחנו חוזרים לכלל.

<קריאות:>
- - -

<בצלאל סמוטריץ (הבית היהודי):>
לא. 

<היו"ר משה גפני:>
אבל לא קיבלת, שאלת.

<בצלאל סמוטריץ (הבית היהודי):>
למה אתה מפריע לי? אני מנהל איתם דיאלוג. אתה הרי לא מבין בזה. 

<היו"ר משה גפני:>
לא, אין דיאלוג. המציאות היא שיש נזק עם העניין הזה. 
אני מביא להצבעה את צו מס הכנסה (קביעת תשלומים בעד שירותים או נכסים כהכנסה) - - -
<אורן אסף חזן (הליכוד):>
הרב גפני, אני מבקש לדחות את ההצבעה.
<היו"ר משה גפני:>
לא, אני מצביע, אני לא דוחה.
<אורן אסף חזן (הליכוד):>
הרב גפני, אבל ההצבעה לא תעבור.

<היו"ר משה גפני:>
אז לא תעבור, מה לעשות, בסדר. הולכים לעשות נזק. 

<אורן אסף חזן (הליכוד):>
אבל אני לא רוצה להיות נגדך.

<היו"ר משה גפני:>
אבל הולכים לעשות נזק.

<אורן אסף חזן (הליכוד):>
אנחנו רק מעכבים.
<היו"ר משה גפני:>
לא נורא. מי בעד הצו? ירים את ידו. 

<בצלאל סמוטריץ (הבית היהודי):>
הרב גפני, אתה פוגע בישיבות, בבתי כנסת. בסדר, אין בעיה.

<היו"ר משה גפני:>
מי נגד?

<בצלאל סמוטריץ (הבית היהודי):>
אין בעיה, כל החברים פה נגד.

הצבעה

בעד – 2
נגד – 3
נמנעים – אין
צו מס הכנסה (קביעת תשלומים בעד שירותים או נכסים כהכנסה) (תיקון), התשע"ח–2017, לא נתקבל.
<היו"ר משה גפני:>
לא התקבל. אני מגיש רוויזיה. אז יש רוויזיה של בצלאל סמוטריץ על הצו הקודם, ויש רוויזיה שלי.
<טמיר כהן:>
קבענו אותה ב-14:20.
<היו"ר משה גפני:>
אני לא יודע, נראה מתי אני עושה. בסדר, אז תוציא גם על זה.

<בצלאל סמוטריץ (הבית היהודי):>
14:30.
<טמיר כהן:>
ב-14:30.

<היו"ר משה גפני:>
עם כל הכבוד, בסדר, אני קיימתי דיון ביום רביעי על המוכר שאינו רשמי שהוא צעק, והוא לא בא לדיון בכלל.
<אורן אסף חזן (הליכוד):>
לא הוזמנתי.
<בצלאל סמוטריץ (הבית היהודי):>
לא באתי לדיון, אני אומר לפרוטוקול, היה דיון חשוב אחר. מה לעשות שיש כאן הרבה מאוד ועדות.

<היו"ר משה גפני:>
מאה אחוז.

<בצלאל סמוטריץ (הבית היהודי):>
בשונה ממך, אבל אתה רק עושה כאן דיונים בכאילו. 

<היו"ר משה גפני:>
על מכללת "אריאל".
<בצלאל סמוטריץ (הבית היהודי):>
לא קשור ל"אריאל". אתה עושה דיונים בכאילו, ואני עובד על המוכשר באמת. 

<היו"ר משה גפני:>
מאה אחוז, אני עושה בכאילו, אתה לא מגיע לדיון שעליו צעקת עליי.

<בצלאל סמוטריץ (הבית היהודי):>
כן, אתה עושה דיונים בכאילו.

<אורן אסף חזן (הליכוד):>
גפני, די, אני לא רוצה שתריבו, נו.

<היו"ר משה גפני:>
ועוד איך נריב.

<אורן אסף חזן (הליכוד):>
אני לא רוצה שתריבו.

<היו"ר משה גפני:>
ועוד איך נריב.

<בצלאל סמוטריץ (הבית היהודי):>
זה היה דיון אחר.

<אורן אסף חזן (הליכוד):>
אתם משחקים לידיו של האוצר.

<היו"ר משה גפני:>
אנחנו לא משחקים לשום ידיים. הם לא צוחקים.
<אורן אסף חזן (הליכוד):>
הם צוחקים עליכם, הם עושים לכם הפרד ומשול.

<היו"ר משה גפני:>
הם לא צוחקים.

<בצלאל סמוטריץ (הבית היהודי):>
הדיון על המוכשר הוא דיון חשוב מאוד, מה לעשות שיש עוד דיונים.
<אורן אסף חזן (הליכוד):>
אתם כמו מריונטות.

<היו"ר משה גפני:>
הישיבה נעולה.
<הישיבה ננעלה בשעה 13:59.>

